Henry Morton Stanley

**Henry Morton Stanley** (Denbigh, 28 zenâ 1841 – Londra, 10 mazzo 1904) o l'é stæto un giornalista e esploratô britannico, galleize de nascita, famoso pe e so esploraçioin africañe e pe a so riçerca de David Livingstone. A l'é celebre a frase co-a quæ o Stanley o saiò o Livingstone quande o-o trovò: *Doctor Livingstone, I presume?*.

## Biografia
Nasciúo **John Rowlands**, a Denbigh into Galles nord-orientâ, o l'ebbe un'infançia tormentâ. O no conobbe mai o poæ e so moæ a l'abbandonò in te 'n orfanotrofio a l'etæ de sei anni, dove o l'arestò scin a-i chinz'anni. A dîsett'anni o se imbarcò pe New Orleans, dove o l'arrivò into frevâ do 1859, pagandose o viægio travagiando comme mainâ in sce-a nave. Chì o conobbe e o travaggiò pe un facortoso commerciante de nomme Henry Stanley, do quæ o piggiò o nomme doppo a morte, into 1861, comme segno de gratitudine pe chi l'aveiva cresciúo comme un figgio. 

Doppo avei combattúo inta guæra de secescion americaña in sce tutti doi i fronti, o Stanley o vègne giornalista pe o New York Herald into 1867. O fu corispondente da l'estero, e doppo varie corispondençe da l'ovest do Nord America e da-a Turchia, into 1869 o l'andò in Africa, dove o s'ócupò de guære tra Britanneghi e Abiscin che ebban lœugo in quello periodo longo i confin de l'Etiopia. Sempre into 1869 o fu incaregao da-o so giornâ de trovâ e intervistâ l'esploratô scoççeize David Livingstone, che se saveiva ese inte l'Africa orientâ, ma do quæ s'ea perso e traççe da diversci meixi.

### A spediçion pe trovâ o Livingstone
Stanley o l'arrivò a Zanzibar e o l'organizzò a spediçion sença badâ a speize, tanto da assumme no meno de 2000 camalli. O localizzò o Livingstone o 10 de novembre 1871, a Ujiji vexin a-o Lago Tanganica, inte quella che ancœu a l'é a Tanzania. Celebre a frase che ghe fu attribuia a-o momento de l'incontro, *Dr. Livingstone, I presume?* (*O mego Livingstone, supoño?*), into ciu clascico *[[understatement]]* e formalismo britannego de l'epoca. Stanley o se unì a lê inte l'esploraçion da zona. E riçerche stabilin con çerteçça che no gh'ea nisciun collegamento tra o lago Tanganica e o Nilo. Questa spediçion a vègne famosa graçie a-o libbro che o Stanley o scrisse pe contâla. O *New York Herald*, insemme a-o *[[Daily Telegraph]]*, finançion un'âtra spediçion into continente african, inta quæ o Stanley o risolse un di urtimi misteii africhen, percorindo o corso do sciumme Congo scin a-a foxe.

### A spediçion de soccorso a Equatoia

O russo Vaxilij Vaxil'evič Junker, naturalista e geografo, o decise de lasciâ l'Africa proprio into momento che o Sudan o l'ea sconvolto da-a rivolta mahdista. O russo o razonse con difficortæ Zanzibar, portando con lê de miscive de Emin Pascià, governao de Equatoia. I documenti davan un'immagine da scituaçion africaña ch'a misse in fibrillaçion l'ópignon pubbrica œüropea, tanto da spinze e istituçioin a organizzâ una spediçion de soccorso a cappo da quæ fu misso o Stanley che, into 1886, o partì pe Equatoia. Stanley o l'incontrò di ostacoli e di problemi immensci: o 29 arvî 1888, o vègne arecugeito a bordo de un piroscafo in sce-o quæ se trovava Emin Pascià insemme a l'esploratô italian Gaitan Casati. 

Stanley o se trovò inta condiçion paradossâ de êse lê a avei bezœugno di agiutti e di rifornimenti do governatô ch'o l'ea vegnúo a sarvâ. Emin o decise de lasciâ a-o so destin Equatoia, ormai ingovernabile. Coscì, o 10 arvî 1889, o se misse in marcia insemme a-i so ommi, a Casati e a Stanley, a-a testa da so máredúta spediçion de soccorso. L'eterogenio groppo, formao in totâ da 1.500 ommi, o l'affrontò o longo e peigoso viægio verso Bagamoyo, lontaña 1.600 chilometri. Into 1890, reduta ormai a meitæ a caosa de maotie, attacchi nemighi e defeçioin, a spediçion a l'arrivò finarmente a Zanzibar. Durante sto viægio, Stanley o scrovì a cadeña montoosa do Ruwenzori e o Lago Edoardo.

### Ritorno in Œüropa
Doppo o so ritorno in Œüropa, Stanley o sposò l'artista galleize Dorothy Tennant, e o fu parlamentâ ingleize da-o 1895 a-o 1900, comme membro di unionisti. O moì a Londra o 10 mazzo 1904. A so tomba a se trœuva into çimiteio da gexa de San Michê a Pirbright, inta contea do Surrey; in sce una gran ciappa de granio gh'è narrao e so geste.

## Atri progetti

Categorîa:Biografìe
Stanley, Henry Morton
Stanley, Henry Morton